奉和王世弼寄上七兄先生用其韵
作者：黄庭堅
朝代：宋

paragraphs: 宮槐弄黄黄，蓮葉綠婉婉。
時同二三友，竹軒凉夏晚。
駕言都城南，以望征車返。
何知苦淹回，及此秋景短。
愁思令人瘦，舉目道路遠。
西風脫一葉，薦士聞鄉選。
簡書催渡河，賓客不得展。
親憂對萱叢，婦病廢巾盥。
言趨厭次城，鞭馬倦長阪。
棗林蔽天日，交陰不容繖。
仰看實離離，憶見花纂纂。
異鄉懷節物，不共斟酒盞。
舉場下馬入，深鎖嚴籥管。
諸生所程書，捃束若稭稈。
蜜燈坐回環，丹硯精料柬。
披榛拔芝蘭，斷石收琰琬。
紛爭一日事，聲實溷端窾。
天球或棄遺，斗筲尚何算。
西歸到官舍，塵土昏案版。
寒窗穿碧疏，潤礎鬧蒼蘚。
詩書鵲巢翻，帷幔蛛絲罥。
果知兄未來，光陰坐晼晚。
昨蒙叔父報，亦歎音書簡。
薄言使事重，激切被天遣。
逋流一方病，責任媲和扁。
咨詢懷靡及，不遑暇息偃。
嚼冰進糜餐，衝雪踏層巘。
嚴霜八月飛，貂狐無餘暖。
念嗟叔母劉，窮年寄甥館。
尚憐公初黠，誘掖到昭宛。
庭堅薄才資，行又出町疃。
浮雲與世疏，短綆及道淺。
匠伯首暫回，大樗終偃蹇。
學宮尸廩入，奉養闕豐腆。
學徒日新聞，孤陋猶舊典。
小材渠困我，持斲問輪扁。
大材我屈渠，越雞當鵠卵。
未能引分去，戀祿幸苟免。
平生報一飽，從事極黽勉。
豈如不見收，放身就閒散。
思伯卧江南，無心趣軒冕。
龐翁跡頗親，黄蘗門屢款。
齋餘佛飯香，茶沸甘露滿。
逢人問進退，餘事寄一莞。
仲父挾高才，甘爲溝中斷。
青黄可犧樽，薦廟配瑚璉。
季父有逸興，未嘗入都輦。
臨流呼釣船，拂石弄琴阮。
雍容從朋交，林下追游衍。
田園雖足樂，及時思還返。
陰寒木鳴條，望損倚門眼。
南枝喜鳴鵲，尺素託黄犬。
又以窀穸留，歸期指姑洗。
寄聲問僧護，兒髮可以綰。
妙言對賓客，稱渠萬金産。
爾來弄筆硯，墨水惡翻建。
大字如栖鴉，已不作肥軟。
魯論未徹章，正苦諸叔嬾。
新詩開累紙，欲罷不能卷。
遠懷託孤高，別思盈繾綣。
秋月明夜潮，柘漿凍金碗。
疏杵韵寒砧，幽泉流翠筧。
吟哦口垂涎，嚼味有餘雋。
傳示同好人，我家東牀坦。
風煙意氣生，揮毫寫藤繭。
獵山窮鶉鴽，罩海極蝦蜆。
銀鉤亂眼膜，嘉句濯肺脘。
且言伯在野，朋友必推挽。
五泰列清廟，聖緒今皇纘。
真儒運斗樞，道化迪天顯。
朝論惜才難，逸民大蒐獮。
豈聞任方物，包貢遺羽簳。
招車必翹翹，前席思謇謇。
王甥欲好懷，高意恐難轉。
長篇題遠筒，封寄淚空潸。
遙知雲際開，灰飛黄鍾管。